
Az egészségvédő magatartás és a személyiség kapcsolatának vizsgálata különböző életkori csoportokban

A kutatás középpontjában az egészségvédő magatartás különböző életkori csoportokban történő vizsgálata áll. Az egyes életkori csoportokat általános iskolai felső tagozatos, illetve középiskolai diákok, valamint egyetemista hallgatók alkották. A dolgozat fontos részét képezi az egészségvédő magatartás mértéke, illetve a személyiség egyes tényezői közötti kapcsolat vizsgálata. Így annak feltárása, hogy az egészséggel kapcsolatosan észlelt kontroll, a megküzdés, az önértékelés, illetve az énhatékonyság közül melyek a legmeghatározóbbak az egészségmagatartást illetően.
A vizsgálatban összesen 177 fő, 12-26 év közötti személy vett részt, 81 fiú és 96 lány. Az adatfelvétel a következő kérdőívek segítségével történt: Rövid Egészség Kérdőív, Multidimenzionális Egészségkontroll Kérdőív, Rosenberg Önértékelési Kérdőív, Általános Énhatékonyság Kérdőív, valamint a Folkman és Lazarus-féle konfliktusmegoldó kérdőív.
Az egyes életkori csoportok között jelentős különbség mutatkozott az egészségmagatartást tekintve. A legmagasabb mértékű egészségvédő magatartás az általános iskolások csoportjánál volt megfigyelhető, míg a legalacsonyabb az egyetemista hallgatók csoportjában volt jellemző. Összességében az egészségmagatartás változásában az életkorral előrehaladva csökkenő tendencia mutatkozott. Továbbá arra utaló eredmények is születtek, hogy a különböző életkori szakaszokban más-más tényezők állhatnak összefüggésben az egészségvédő magatartással. További eredmények rámutattak az – egészségmagatartás és a személyiség kapcsolatára vonatkozó – életkori csoportok közötti különbségek mellett a nemek közötti különbségek jelentőségére is.
Az eredmények felhívják a figyelmet a fiatalok körében történő egészségfejlesztés fontosságára, továbbá arra, hogy lehetséges, hogy ennek megvalósítása a különböző életkori szakaszokban más-más eszközökkel és módokon lehet indokolt.

